НэщI мазэм зэпагъэу
НэщI езыхьэкI куэд командэхэм зэрахэтым къыхэ-кIыу, илъэс етIуанэ хъуауэ, Къэбэрдей-Балъкъэрым футболымкIэ и гъэмахуэ чемпионатыр Рэмэдан мазэм зэпагъэу. Абы и пэ къихуэ джэгугъуэм и ужькIэ зэхьэзэхуэм бжьыпэр щиубыдащ Къэхъун и «Керт»-м.
Мыгъэрей зэпеуэ псоми щытекIуа къэхъундэсхэм зэIущIэ гугъу къащыпэщылът Налшык. Абы щыIущIэн хуейт зэхьэзэхуэр хъарзынэу езыгъэжьа «Спартак-Д»-м. Джэгур удэзыхьэхыу икIи гуащIэу екIуэкIащ. Абы щытекIуэри, «Керт»-м зы мазэкIэ бжьыпэр иубыдащ. НэщIикIыж хьидым и ужькIэ, мэкъуауэгъуэм и 5-м, Къэбэрдей-Балъкъэрым футболымкIэ и чемпионатым щIидзэжыну аращ.
Куэдым хуамыгъэфэщауэ, «Автозапчасть»-р и стадионым «щылъэпэрэпащ». Къэбэрдей-Балъкъэрым и чемпионхэр Бахъсэн щапэлъэщакъым Ислъэмей къуажэм къикIахэм. Иджы ахэр зэмыса етIуанэ увыпIэм къыщыхутащ.
Мы гъэм гуп нэхъыщхьэм къыхыхьа Прохладнэ и «Энергетик»-м къыдэщIхэр игъэгуфIэ зэпытщ. Иужьу абы и стадионым щыхигъэщIащ Нарткъалэ и «Нартыр» икIи ещанэ увыпIэм зыщигъэбыдащ.
Тэрч къалэм топ пщыкIутI къыщыхудагъэкIауэ къэзыгъэзэжа «Псыкуэдым» и губжьыр «ХьэтIохъущыкъуейм» трикъутащ. Псыкуэддэсхэм мы гъэм ар я япэ текIуэныгъэщ.
Иужь увыпIэр ибгынащ «Къундетейм». Мыгъэрей зэпеуэм япэу текIуэныгъэм и IэфIагъыр шэджэмдэсхэм кърагъэщIащ Акъбащ Ищхъэрэ къуажэм къикIахэм.
Зыри хэзымыгъэщIэфауэ зэхьэзэхуэм къыхэнэжар кIэух увыпIэхэм къыщыхута Псынэдахэ и «Родник»-мрэ «Нартанымрэщ». Абы щыгъуэми нартандэсхэр зэрыджэгуар плIэ къудейщ икIи Iуэхур ягъэзэкIуэжыну Iэмал нэхъ яIэщ.
«Автозапчасть»-м щыщ Къуэжей Азэмэт гъуащхьауэхэм я зэпеуэм зэрыщыпашэщ. Мыгъэрей зэхьэзэхуэм абы топ пщыкIутI я хьэрхуэрэгъухэм щахудигъэкIащ.
АдэкIэ щыгъуазэ фыхуэтщIынщ Къэбэрдей-Балъкъэрым футболымкIэ и чемпионатым и зи чэзу джэгугъуэм кърикIуа бжыгъэхэм: «Спартак-Д» (Налшык) — «Керт» (Къэхъун) — 0:2, «Энергетик» (Прохладнэ) — «Нарт» (Нарткъалэ) — 4:2, «Малка» (Малкэ) — «Тэрч» (Тэрч) — 1:2, «Автозапчасть» (Бахъсэн) — «Ислъэмей» (Ислъэмей) — 2:2, «ЛогоВАЗ» (Бабугент) — «Родник» (Псынэдахэ) — 5:1, «Къундетей» (Шэджэм) — «Акъбащ» (Акъбащ Ищхъэрэ) — — 3:0, «Псыкуэд» (Псыкуэд) — «ХьэтIохъущыкъуей» (ХьэтIохъущыкъуей) — 3:1.
Хьэтау Ислъам.
